Կիարա Վարոտարի

Կիարա  Վարոտարի (, ), բարոկկոյի դարաշրջանի իտալացի նկարչուհի-դիմանկարչուհի, բանաստեղծուհի, հասարակական գործիչ։

Կենսագրություն 
Նկարիչ, քանդակագործ և ճարտարապետ Դարիո Վարոտարի ավագի դուստրն է։ Կիարան օգնում էր հորը նրա արվեստանոցում և այնտեղ էլ ստացել է գեղանկարչության առաջին դասերը։ Կիարայի կրտսեր եղբայրը՝ Ալեսանդրո Վարոտարին  (1588-1649), նույնպես նկարիչ էր, ավելի հայտնի է Պադովանինո անվամբ  («Պադուանեց»)։ Կիարան ուղեկցում էր եղբորը ճամփորդությունների ժամանակ և հաճույքով աշխատում նրա արվեստանոցում։  Հայտնի է բարոկկո ոճի կանացի դիմանկարներով։

Նա մասնագիտացել էր ազնվական ընտանիքների կանանց դիմանկարների ստեղծման գործում՝ մանրակրկիտ ձևով վերարտադրելով այդ ժամանակաշրջանի բարդ զգեստների, սանրվածքի և ոսկերչական զարդերի  առանձնահատկությունները։ Վարպետության համար նկարչուհուն հարգում էին դեռևս նրա կենդանության օրոք՝ նշելով, որ դիմանկարներում նա ավելի շատ ուշադրություն էր դարձնում զգեստների և ոսկերչական զարդերի մանրամասներին՝ որոշ չափով շեշտը դնելով նկարվողի հոգեբանության վրա։ Վարոտարիին մեծ պատիվ և հնարավորություն էր ընձեռվել Տոսկանիների մեծ դուքսերի Պիտտի պալատի Ուֆֆիցիի պատկերասրահի հավաքածուի համար նկարելու ինքնանկար։ Նրա երկրորդ ինքնանկարը, այլ նկարների հետ մեկտեղ ցուցադրվում է Պադովայի միջնադարյան և ժամանակակից արվեստի թանգարանում։

1614 թվականին, հոր մահից հետո, նա եղբայրների հետ միասին տեղափոխվում է Վենետիկ։ 1625 թվականին Վենետիկում հիմնում է արվեստի դպրոց, որը շուտով դառնում է մշակույթի և ստեղծագործությունների քաղաքային կենտրոն։ Հայտնի է, որ այստեղ են սովորել այնպիսի նկարչուհիներ, ինչպիսիք են Կատերինա Տարաբոտտին և Լյուսիա Սկալիգերին, դպրոցի հետ համագործակցել են Ջիրոլամո Ֆորաբոսկոն, Պյետրոդելլա  Վեկիան և Ջուլիո Կարպիոնին։
    
Որպես  բանաստեղծուհի՝ նա գրել է  «Կանանց սեռի գովաբանություն» (Apologia del sesso femminile) տրակտատը, որը նվիրված է կանանց իրավունքների պաշտպանությանը։  Որպես հասարակական գործիչ՝ Կիարան պարգևատրվել է նաև բուժքույրական գործունեություն իրականացնելու համար։

Կիարա Վարոտարին մահացել է Վենետիկում։ Նկարչուհու մահվան ստույգ  տարեթիվը հայտնի չէ, սակայն իտալացի գիտնական Ֆրանչեսկո Սանսովինոյի կողմից 1663 թվականին գրված  «Վենետիկը ազնիվ քաղաք է» գրքում նկարչուհու մասին պատմվում է որպես ողջ անձնավորության։

Ընտիր աշխատանքներ    
 Ինքնանկար (Պադովայի միջնադարյան և ժամանակակից արվեստի թանգարան)
 Վիտալյանո Բուցցակարինի (1620 թվական, մասնավոր  հավաքածու)
 Բուցցակարինի ընտանիքի անհայտ կին (1621 թվական, մասնավոր  հավաքածու)
 Անհայտ կնոջ դիմանկարը  (գիտնական Կապոդիլիսի դուստրը, Պադովայի միջնադարյան և ժամանակակից արվեստի թանգարան)   
 Ազնվազարմ կնոջ դիմանկարը վարդը ձեռքին   
 Կապույտ հագուստով աղջկա դիմանկարը  (1640 թվական, Պադովա,  Ցիվիկ թանգարան)

Հիշատակ  
Պադովայի մոտ գտնվող Ռուբանո քաղաքում կա Վորոտարիի անվամբ  փողոց։

Ծանոթագրություններ

Արտաքին հղումներ 
  Կիարա Վարոտարի
 Chiara Varotari

Իտալացի նկարչուհիներ
17-րդ դարի իտալացի նկարիչներ
Իտալացի բանաստեղծուհիներ
Իտալացի հասարակական գործիչներ